Návrh dodržiava zásadu proporcionality, keďže tento súbor opatrení je v súlade so zásadami stanovenými s cieľom zjednodušiť postupy pre hospodárske subjekty pôsobiace v zahraničnom obchode a v súlade s oznámením Komisie o pozastavení uplatňovania autonómnych ciel a autonómnych colných kvótach (Ú. v. EÚ C 363, 13.12.2011, s. 6). V súlade s článkom 5 ods. 4 Zmluvy o Európskej únii toto nariadenie neprekračuje rámec nevyhnutný na dosiahnutie vytýčených cieľov.

Návrh patrí do výlučnej právomoci Únie. Zásada subsidiarity sa preto neuplatňuje.

Komisia na základe tohto preskúmania usudzuje, že je opodstatnené pozastaviť clá pre niektoré nové výrobky, ktoré v súčasnosti nie sú uvedené v prílohe k nariadeniu Rady (EÚ) č. 1387/2013. V súvislosti s niektorými inými výrobkami sa má zmeniť znenie opisu alebo by sa mali prideliť nové číselné znaky KN alebo nové kódy TARIC. Navrhuje sa vypustiť zo zoznamu výrobky, v prípade ktorých pozastavenie ciel už nie je v hospodárskom záujme Únie.

S cieľom zohľadniť potreby priemyslu EÚ sa uvedené nariadenie každý polrok aktualizuje. Komisia v spolupráci so skupinou pre otázky colného hospodárstva preskúmala všetky žiadosti o dočasné pozastavenie autonómnych ciel Spoločného colného sadzobníka, ktoré jej členské štáty predložili.

Skupina dôkladne posúdila každú žiadosť (novú alebo žiadosť o zmenu). Pri preskúmaní každého prípadu sa zohľadňuje najmä to, ako zabrániť poškodeniu výrobcov v EÚ a posilniť a konsolidovať konkurencieschopnosť výroby EÚ. Uvedené posúdenie sa vykonalo na základe diskusií v rámci skupiny pre otázky colného hospodárstva a konzultácií členských štátov s dotknutými odvetviami, združeniami, obchodnými komorami a ďalšími zainteresovanými stranami.

•Konzultácie so zainteresovanými stranami

•Hodnotenia ex post/kontroly vhodnosti existujúcich právnych predpisov

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

•Plány vykonávania, spôsob monitorovania, hodnotenia a podávania správ

Navrhované opatrenia sa zavádzajú v rámci TARIC-u (Tarif Intégré de l’Union européenne – integrovaný sadzobník Európskej únie) a sú uplatňované colnými správami členských štátov.

Kontroly konečného použitia niektorých výrobkov, na ktoré sa vzťahuje toto nariadenie Rady, sa budú vykonávať v súlade s článkom 254 nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie.

•Vysvetľujúce dokumenty (v prípade smerníc)

Neuplatňuje sa.

•Podrobné vysvetlenie konkrétnych ustanovení návrhu

Neuplatňuje sa.

2016/0154 (NLE)

Návrh

NARIADENIE RADY,

ktorým sa mení nariadenie (EÚ) č. 1387/2013, ktorým sa pozastavujú autonómne clá Spoločného colného sadzobníka v prípade určitých poľnohospodárskych a priemyselných výrobkov

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 31,

so zreteľom na návrh Európskej komisie,

keďže:

(1)Je v záujme Únie úplne pozastaviť autonómne clá Spoločného colného sadzobníka v prípade 140 výrobkov, ktoré v súčasnosti nie sú uvedené v prílohe k nariadeniu Rady (EÚ) č. 1387/2013.

(2)V prípade 6 výrobkov, ktoré sú v súčasnosti uvedené v prílohe k nariadeniu (EÚ) č. 1387/2013, už nie je v záujme Únie zachovávať pozastavenie autonómnych ciel Spoločného colného sadzobníka.

(3)S cieľom zohľadniť technický vývoj výrobkov, hospodárske trendy na trhu, ďalšie preskúmanie zatriedenia alebo vykonať jazykové úpravy je potrebné upraviť podmienky v 46 prípadoch pozastavení v súčasnosti uvedených v prílohe k nariadeniu (EÚ) č. 1387/2013. Upravené podmienky sa týkajú zmien opisu výrobku, jeho zatriedenia, colných sadzieb alebo požiadavky týkajúcej sa konečného použitia. Zo zoznamu pozastavení uvedeného v prílohe k nariadeniu (EÚ) č. 1387/2013 by sa mali vypustiť pozastavenia, v prípade ktorých je potrebné vykonať úpravy, a do uvedeného zoznamu by sa mali vložiť upravené pozastavenia.

(4)V záujme jasnosti by sa mala vypustiť poznámka pod čiarou, ktorá poukazuje na novozavedené opatrenie alebo opatrenie so zmenenými podmienkami uvedené v prílohe k nariadeniu (EÚ) č. 1387/2013, a záznamy upravené týmto nariadením by sa mali označiť hviezdičkou.

(5)Nariadenie (EÚ) č. 1387/2013 by sa preto malo zodpovedajúcim spôsobom zmeniť.